Tokyo olümpiamängudel võitis naiste 4x200 meetri vabaltujumise Hiina teatenelik, kes uuendas ühtlasi maailmarekordit.
Junxuan Yang, Muhan Tang, Yufei Zhang ja Bingjie Li läbisid 16 basseinipikkust ajaga 7.40,33, senine maailmarekord 7.41,50 kuulus üle-eelmisest aastast Austraaliale.
Austraallannad jäeti Tokyos 0,96-sekundilise kaotusega pronksile, sest hõbeda napsas nende ees USA teatenelik (+0,40).
Sealjuures oli teateujumise esikoht Zhangile neljapäeval juba teiseks kuldmedaliks, varem toimunud 200 meetri liblikujumise võitis ta uut olümpiarekordit tähistava ajaga 2.03,86. Hõbeda teenis ameeriklanna Regan Smith (+1,44) ja pronksi Hali Flickinger (+1,79).
Toimetaja: Anders Nõmm